La biblioteca sin rodas

Dapi il schaner 1995 datti en il Grischun in nov servetsch da cudeschs, la biblioteca sin rodas, endrizzada da la Cuminanza da lavur grischuna da cudeschs per la giuventetgna.

Durant ils proxims mais duess questa biblioteca sa fermar en diversas vischnancas dal Grischun, quai per promover la lectura en general e per far enconuschent ils servetschs ordinaris d'ina biblioteca.
Da preschent sa chatta l'uschenumnà «bibliobus» a Razen sin plazza da scola. I sa tracta qua d'ina biblioteca sin rodas, in char annex - in container spezial che po vegnir schlargià - e vegnir transfurmà en in local da biblioteca. Quest local è uss ina biblioteca moderna fitg funcziunala. Qua chatt'ins cudeschs, cassettas e DCs e schizunt insaquants videos, tut registrà professiunalmain; utilisadras ed utilisaders da questa biblioteca vegnan registrads per computer, ins ha pia a disposiziun in'infrastructura cumpletta.
Annie Delefortrie Maissen, ch'è responsabla per la biblioteca sin rodas durant ses viadis, cusseglia ed infurmescha cumpetentamain la clientella e quai en las trais linguas da noss chantun.
E clientella datti avunda, a Savognin, nua ch'il bus è stà il davos temp, eran quai p.ex. scolaras e scolars da differents stgalims che vegnan per belletristica rumantscha u tudestga, mammas che vegnan cun lur uffants pitschens per ils cudeschs da purtrets u per las cassettas da paraulas, dunnas ed umens che vulan simplamain s'infurmar ed er bainquants giasts da vacanzas che han forsa gist il plaschair e la peda da leger lur litteratura preferida. Mintgin e mintgina chatta quai ch'è adattà, ins ha la tscherna p.ex. tranter ca. 200 titels belletristica per creschids.

2000 titels
En total dispona la biblioteca da passa 2000 titels, sco gia menziunà cudeschs, cassettas, videos, DCs, sa chapescha datti artitgels en rumantsch, tudestg e talian. La biblioteca sin rodas resta 4 fin 6 emnas al medem lieu, uschia garantesch'ins che la clientella vegnia a ses quint, en ca. in mais e mez pon ins emprestar e leger in u insaquants cudeschs. Il servetsch d'emprest è gratuit. Las experientschas fatgas durant las davosas 6 emnas a Savognin han aspects zunt positivs tant per la biblioteca sin rodas sco er per il project d'ina biblioteca da vischnanca. A Savognin datti numnadamain plans concrets per endrizzar ina biblioteca, il bibliobus ha pia gist dà la chaschun da s'infurmar e d'experimentar. 
Suenter la fermativa a Razen vegn la biblioteca sin rodas a sa render durant il mais avrigl ad Andeer e lura datti anc bainquantas vischnancas che han annunzià l'interess, durant il 1995 vegn ins ad inscuntrar ils bus en divers lieus.
Purtà vegn l'entir project sco menziunà da la Cuminanza da lavur grischuna da cudeschs per la giuventetgna CGCG (Bündner Arbeitsgemeinschaft für das Jugendbuch BAJ). Avant onns aveva quest organisaziun la finamira da cumbatter la derasaziun da nauscha litteratura triviala, oz vul'ins en emprima lingia promover la lectura en general ed engrondir la rait da bibliotecas. En il Grischun è quai l'instituziun per las bibliotecas.

La CGCG
La presidenta Agnes Egli è satisfatga ch'il project empermetta bain, i sa tracta qua tuttina d'ina pulita investiziun. Las expensas da 200 000.- han ins finanzià cun contribuziuns dal chantun Grischun, dal Fondo Cadonau, da scolastas e scolasts grischuns e per la pli gronda part or dal fondo dr. Alice Denzler p.m. Dunna dr. Alice Denzler ha relaschà il 1985 la donaziun dad 1,6 miu per endrizzar bibliotecas da muntogna. Il retgav da tschains lubescha p.ex. a la CGCG d'organisar la scolaziun per bibliotecaras e bibliotecars e garantescha uschia ch'ins chatta en nossas bibliotecas persunal qualifitgà e cumpetent.